Id-deputat Nazzjonalista Ryan Callus f’konferenza tal-aħbarjiet qal li jekk il-Kap taċ-Ċivil Mario Cutajar irid ikun partiġġjan imissu joħroġ bħala kandidat tal-Partit Laburista u mhux jokkupa kariga suppost imparzjali bħal dik li qed jokkupa. F’konferenza tal-aħbarijiet l-Inġinier Callus irrefera għall-intervista li ta l-Kap taċ-Ċivil Mario Cutajar lil ġurnali lokali fejn is-Sur Cutajar qal li ż-żieda ta’ 4,400 impjieg mal-Gvern seħħ minħabba ż-żieda fis-servizzi. Id-deputat Nazzjonalista qal li ħadd ma jista’ jiġġustifika kif f’16 il-xahar biss jiġu impjegati dawk in-nies kollha. Żied li kien jistenna li jekk xi ħadd ried jiġġustifika dan kienu jkunu iż-żewġ kelliema tal-Gvern Kurt Farrugia jew Carmelo Abela u mhux il-kap taċ-Ċivil li skont Callus, donnu qed jieħu l-rwol tat-tielet kelliem tal-Gvern. L-Inginier Callus qal li l-aktar dikjarazzjoni partiġġjana tal-kap taċ-Ċivil kienet meta qal li wara 25 sena fl-oppożizzjoni jeħtieġ li jkun hemm persuni appuntanti ta’ fiducja. Id-deputat Nazzjonalista qal li b’din id-dikjarazzjoni u oħrajn, minflok qed ikun difensur tas-servizz pubbliku l-kap taċ-Ċivil qed jkun ta’ diżunur.